দ্য কুকু (উপন্যাস)

, যা ইংরেজি বলয়ে ***নামি-কো*** নামেও সুপরিচিত, একটি বিখ্যাত জাপানি উপন্যাস। কেনজিরো তোকুতোমি (ছদ্মনাম: রৌকা তোকুতোমি) রচিত এই উপন্যাসটি ১৮৯৮ থেকে ১৮৯৯ সালের মধ্যে প্রথম ধারাবাহিকভাবে প্রকাশিত হয়। পরবর্তীতে ১৯০০ সালে এটি গ্রন্থাকারে প্রকাশিত হলে তা বেস্টসেলারে পরিণত হয়। ১৯০৪ সালের পর থেকে মার্কিন যুক্তরাষ্ট্র ও ইউরোপে উপন্যাসটি ব্যাপকভাবে অনূদিত ও পঠিত হতে শুরু করে।

এটি মূলত একটি বিয়োগান্তক মেলোড্রামা, যেখানে যক্ষ্মায় আক্রান্ত নামিকো নামের এক তরুণী বধূকে কেন্দ্র করে পারিবারিক দ্বন্দ্বের গল্প ফুটে উঠেছে। নামিকোর স্বামী শুরুতে বিবাহবিচ্ছেদের জন্য তার মায়ের দেওয়া চাপ দৃঢ়ভাবে প্রতিহত করেছিলেন। কিন্তু প্রথম চীন-জাপান যুদ্ধের সময় তাকে রণাঙ্গনে তলব করা হলে, তার মা জোরপূর্বক তাদের বিবাহবিচ্ছেদ ঘটান। পরিণতিতে অকালে নামিকোর মৃত্যু ঘটে। উপন্যাসটিতে তৎকালীন জাপানি সামন্ততান্ত্রিক মূল্যবোধ এবং বিশেষ করে সমাজে নারীদের অসহায় অবস্থানের তীব্র সমালোচনা করা হয়েছে।

## সারসংক্ষেপ
উপন্যাসটি মেইজি যুগের "পারিবারিক কথাসাহিত্য" ঘরানার একটি আদর্শ উদাহরণ। নৌবাহিনীর কর্মকর্তা তাকেও এবং এক জেনারেলের কন্যা নামিকোর সুখের দাম্পত্য জীবন দিয়ে গল্পের শুরু। তাকেও ছিলেন একজন মৃত ব্যারনের পুত্র। কিন্তু তাদের এই সুখে বাধা হয়ে দাঁড়ায় তাকেওর চাচাতো ভাই তানিও (যে পূর্বে নামিকোকে বিয়ে করতে চেয়ে ব্যর্থ হয়েছিল) এবং তাকেওর মা (নামিকোর রূঢ় শাশুড়ি)। 

এরপর নামিকো যক্ষ্মা রোগে আক্রান্ত হন। অসুস্থতার কারণে নামিকো সন্তান জন্মদানে অক্ষম ছিলেন, তাই তাকেওর মা তাকে বিবাহবিচ্ছেদের জন্য চাপ দিতে থাকেন। তাকেও তার বংশীয় মর্যাদা রক্ষা এবং ব্যক্তিগত নৈতিকতার মধ্যে চরম দ্বিধায় ভোগেন। নিজের বংশের ধারা শেষ হয়ে যাবে জেনেও তিনি নামিকোকে তালাক দিতে অস্বীকার করেন, কারণ তার মতে এটি ছিল অমানবিক ও অনৈতিক। প্রথম চীন-জাপান যুদ্ধ শুরু হলে তাকেও কে রণাঙ্গনে তলব করা হয়, ফলে নামিকো অরক্ষিত হয়ে পড়েন। প্রতিহিংসাপরায়ণ তানিওর প্ররোচনায় তাকেওর মা নামিকোকে তার বাবার বাড়িতে পাঠিয়ে দেন এবং কার্যত তার ছেলের বিবাহবিচ্ছেদ ঘটান। তাকেও যুদ্ধে স্বেচ্ছায় মৃত্যুর চেষ্টা করেন, কিন্তু কেবল আহত হন। 

অন্যদিকে, নামিকো সমুদ্রে ঝাঁপ দিয়ে আত্মহত্যার চেষ্টা করলেও এক বৃদ্ধা তাকে থামান এবং তাকে একটি বাইবেল দেন, যা নিয়ে তারা নিজেদের মধ্যে আলোচনা করেন। অবশেষে অসুস্থতার কারণে নামিকোর মৃত্যু হয় এবং তার বাবা ও প্রাক্তন স্বামী তাকেওর তার কবরের পাশে শোকাহত অবস্থায় মিলিত হওয়ার মধ্য দিয়ে উপন্যাসের সমাপ্তি ঘটে।

## প্রকাশনা এবং প্রতিক্রিয়া

তোকুতোমি যখন এই উপন্যাসটি লেখা শুরু করেন, তখন তিনি তার ভাইয়ের প্রকাশনা সংস্থা 'মিনইউশাতে' একজন সাংবাদিক হিসেবে কাজ করতেন এবং তখনো তিনি খুব একটা সফল বা পরিচিত লেখক হয়ে ওঠেননি। ১৮৯৮ সালের নভেম্বর থেকে ১৮৯৯ সালের মে মাস পর্যন্ত *কোকুমিন শিনবুন* সংবাদপত্রে গল্পটি ধারাবাহিকভাবে প্রকাশিত হয় এবং সেই সময়ে এটি পাঠকদের ব্যাপক মনোযোগ আকর্ষণ করে। তোকুতোমি গল্পটি সংশোধন করে ১৯০০ সালে একটি স্বতন্ত্র বই হিসেবে প্রকাশ করেন এবং তখনই এটি অভাবনীয় সাফল্য লাভ করে। ১৯০৯ সালের মধ্যে বইটির একশটি মুদ্রণ সম্পন্ন হয় এবং ১৯২৭ সালে তোকুতোমির মৃত্যুর সময় পর্যন্ত ১৯২টি মুদ্রণে মোট ৫,০০,০০০ কপি বিক্রি হয়েছিল। সেই সময়ের জাপানে এটি ছিল বইয়ের জগতে "এক অভাবনীয় বাণিজ্যিক সাফল্য"।

প্রথম প্রকাশের সময় উপন্যাসটি এর অলংকারিক ভাষা এবং আবেগপূর্ণ দৃশ্যের জন্য প্রশংসিত হয়েছিল; অনেক পাঠক এটি পড়ার সময় কান্নার কথা উল্লেখ করেছেন। আকর্ষণীয় বিষয় হলো, এটি কেবল সাহিত্যিক অভিজাতদের মধ্যেই নয়, বরং বিভিন্ন স্তরের মানুষের কাছে জনপ্রিয় ছিল। কবি তাকাহামা কিয়োশি উপন্যাসটি পড়ার আনন্দ বর্ণনা করে একটি হাইকু লিখেছিলেন: "আমার হিবাচির উপর, উপন্যাসের পাতায় চোখের জল ঝরছে।" উপন্যাসটি নারী কারখানা শ্রমিকরাও পড়তেন, যা তাকাতেরু তেরু এর মতে সে সময়ের অন্য প্রধান হিট উপন্যাস- ওজাকি কোয়ো রচিত *কোনজিকি ইয়াশা* (*দ্য ইউসারার*) থেকে এটিকে আলাদা করেছিল।

উপন্যাসটি পরবর্তী প্রজন্মের কাছেও সুপরিচিত এবং প্রভাবশালী ছিল। মৃত্যুর আগে নামিকোর বলা কথাগুলোকে "মেইজি যুগের জনপ্রিয় কথাসাহিত্যের সবচেয়ে বিখ্যাত পঙ্‌ক্তির মধ্যে অন্যতম" এবং "জাপানিদের সমষ্টিগত স্মৃতিতে প্রোথিত" বলে বর্ণনা করা হয়েছে। তবে উইলিয়াম জনস্টন সম্প্রতি ইঙ্গিত দিয়েছেন যে, ১৯৫০-এর দশকের পর জাপানে যক্ষ্মা নির্মূল হওয়ার সাথে সাথে উপন্যাসের সাংস্কৃতিক প্রভাব দ্রুত হ্রাস পেয়েছে। তিনি বলেন, বর্তমানে খুব কম মানুষই *হতোতোগিসু* এর কথা শুনেছে। দেশের ইতিহাসের সবচেয়ে স্বাস্থ্যকর সময়ে বেড়ে ওঠায় বর্তমান প্রজন্মের পক্ষে এটা অনুধাবন করা কঠিন যে, তাদের পূর্বপুরুষরা একসময় জাপানের ইতিহাসের সবচেয়ে ভয়াবহ সংক্রামক মহামারির মধ্য দিয়ে জীবন কাটিয়েছিলেন।

## অনুপ্রেরণা
উপন্যাসটি ওয়ামা নোবুকো ( ওয়ামা ইওয়াও এর কন্যা) এবং ইয়াতারো মিশিমার জীবনের সত্য ঘটনা অবলম্বনে রচিত। অনেক জাপানি পাঠক গল্পে চিত্রিত বাস্তব জীবনের ঘটনাগুলোর সাথে পরিচিত ছিলেন। ১৮৯৩ সালে নোবুকো এবং ইয়াতারোর বিয়ে হয়েছিল; এটি ছিল মূলত একটি প্রেমের বিয়ে, যা দুটি প্রভাবশালী পরিবারকে ঐক্যবদ্ধ করেছিল। সে সময় নোবুকোর বয়স ছিল সতেরো এবং ইয়াতারোর ছাব্বিশ, যিনি সদ্য আমেরিকা থেকে পড়াশোনা শেষ করে ফিরেছিলেন। বিয়ের পরের শীতে নোবুকো যক্ষ্মায় আক্রান্ত হন এবং তাকে সুস্থ হওয়ার জন্য তার বাবা-মায়ের কাছে পাঠানো হয়। ইয়াতারোর মা তাকে তালাক দেওয়ার জন্য জোর দেন, যদিও ইয়াতারো মনে করতেন এটি ভুল। নোবুকো যখন গ্রামে এক আত্মীয়ের বাড়িতে চিকিৎসাধীন ছিলেন, তখন তার বাবা-মা বিবাহবিচ্ছেদে রাজি হন। ওয়ামা পরিবারের কর্মচারীরা ইয়াতারোর কাছ থেকে আসা নোবুকোর চিঠিগুলো মাঝপথে আটকে দেওয়ার চেষ্টা করলেও একটি চিঠি তার কাছে পৌঁছে যায়, যা সত্য উন্মোচন করে। 

১৮৯৫ সালের শরতে তাদের বিবাহবিচ্ছেদ সম্পন্ন হয়। নোবুকোকে টোকিওর ওনদেনে (বর্তমান হারাজুকু) তার বাবা-মায়ের বাড়িতে ফিরিয়ে আনা হয়, যেখানে রোগের সংক্রমণ রোধে তার জন্য বাড়ির একটি নতুন অংশ তৈরি করা হয়েছিল। নোবুকোর সৎ মা, ওয়ামা সুতেমাতসু, তার সৎ মেয়েকে আলাদা করে রাখার জন্য জনসমক্ষে সমালোচনার শিকার হন, যা এক ধরণের শাস্তিমূলক নির্বাসন হিসেবে দেখা হয়েছিল। উপন্যাসে তাকে পশ্চিমা শিক্ষায় কলুষিত এবং সৎ মেয়ের প্রতি ঈর্ষান্বিত হিসেবে চিত্রিত করা হয়েছে। ১৮৯৬ সালের মে মাসে মাত্র কুড়ি বছর বয়সে নোবুকো মারা যান। ইয়াতারো পরে শিজো কানেকোকে বিয়ে করেন এবং ১৮৯৭ সালের জানুয়ারিতে তাদের ছেলে মিচিহারু মিশিমা জন্মগ্রহণ করেন।

## প্রধান বিষয়বস্তু
উপন্যাসের এই বিয়োগান্তক প্রেমকাহিনি বিবাহ, পরিবার, লিঙ্গ ভূমিকা এবং আধুনিক যুদ্ধ ও রোগ সংক্রান্ত মেইজি যুগের গুরুত্বপূর্ণ সাংস্কৃতিক পরিবর্তনগুলোকে তুলে ধরেছে।

কেন কে. ইতোর মতে, উপন্যাসটি "অধিকাংশ ক্ষেত্রে নারীদের, বিশেষ করে তরুণী বধূদের নিগ্রহের বিরুদ্ধে একটি প্রতিবাদী উপন্যাস হিসেবে স্মরণীয়"। উপন্যাসটি যখন লেখা হয়েছিল, তখন জাপান সামন্ততান্ত্রিক ও শ্রেণিবিন্যাসিত *ইয়ে* (পরিবার ব্যবস্থা) ধারণা থেকে বেরিয়ে আসছিল। এর পরিবর্তে, ঘর এবং দাম্পত্য প্রেমের পশ্চিমা ধারণা, যা 'কাতে' বা 'হোমু' নামে পরিচিত, জনপ্রিয় হচ্ছিল। 'মিনইউশা' প্রকাশনী সংস্থাটি প্রায়শই পারিবারিক জীবনের এই নতুন ধারণাগুলোর সমর্থনে নীতিশিক্ষামূলক সাহিত্য প্রকাশ করত। উপন্যাসে তাকেওর মাকে পুরনো 'ইয়ে' ব্যবস্থার প্রতিনিধি হিসেবে দেখানো হয়েছে। তিনি তার কর্তব্যের খাতিরে তাকেও এবং নামিকোর সংসার ধ্বংস করেন, যা উপন্যাসে গভীর ভুল হিসেবে দেখানো হয়েছে।

যক্ষ্মায় নামিকোর করুণ যন্ত্রণা তাকে ঊনবিংশ শতাব্দীর শেষভাগের রোমান্টিক স্টিরিওটাইপ "ক্লান্ত ও রুগ্ন কিন্তু আবেগপ্রবণ ও প্রেমময় সুন্দরীর" একটি উদাহরণে পরিণত করেছে। বিদেশি পাঠকরা প্রায়ই তাকে পিয়ের লোতির উপন্যাস *মাদাম ক্রিসান্থেমের* চরিত্রের সাথে তুলনা করেছেন, যা পরবর্তীতে *মাদামা বাটারফ্লাই* অপেরার ভিত্তি তৈরি করেছিল। তবে নামিকোকে মাদাম ক্রিসান্থেমের চেয়েও বেশি করুণ এবং প্রশংসনীয় মনে করা হয় কারণ নামিকোর কষ্টের কারণ ছিল জাপানের সামন্ততান্ত্রিক সমাজ, কোনো বিদেশি নয়; এবং নামিকোর ব্যক্তিত্ব অনেক বেশি জটিল ও বাস্তবসম্মত ছিল।

তাকেওর মা যক্ষ্মাকে বংশগত, সংক্রামক এবং অনিবার্য মৃত্যু হিসেবে দেখার রক্ষণশীল দৃষ্টিভঙ্গিকে প্রতিফলিত করেন। নামিকো অসুস্থ হওয়ার পর তিনি তাকে এমন এক ধ্বংসাত্মক শক্তি হিসেবে দেখেন যা পুরো বংশ শেষ করে দিতে পারে। তিনি অসুস্থতাকে এক ধরণের নৈতিক ব্যর্থতা হিসেবেও দেখেন। অন্যদিকে তাকেও এই রোগটিকে বংশগত বা সংক্রামক হিসেবে না দেখে একটি আধুনিক দৃষ্টিভঙ্গি উপস্থাপন করেন এবং সঠিক চিকিৎসায় নামিকো সুস্থ হয়ে উঠতে পারে বলে আশা করেন। এর মাধ্যমে উপন্যাসটি যক্ষ্মা রোগীদের প্রতি আরও সহনশীলতা এবং গ্রহণের মনোভাব প্রচার করতে চেয়েছিল, যদিও বাস্তবে এর বিপরীত প্রভাবও লক্ষ্য করা গেছে। উদাহরণস্বরূপ, যে কারখানা শ্রমিকরা একটি জনপ্রিয় গানের মাধ্যমে এই গল্পটি জানতে পেরেছিলেন, তারা যক্ষ্মা সম্পর্কে সচেতন হওয়ার পর অসুস্থদের এড়িয়ে চলতে শুরু করেছিলেন।

## অনুবাদ এবং রূপান্তর
জাপানের ভেতরে এই উপন্যাসটি মিজোগুচি হাকুয়োর কাব্যগ্রন্থ *কাতে শিনশি: হতোতোগিসু নো উতা* (১৯০৫) লিখতে অনুপ্রাণিত করেছিল, যা প্রথম দুই বছরে উনত্রিশবার মুদ্রিত হয়। এটি একটি জনপ্রিয় গানকেও অনুপ্রাণিত করেছিল। উপন্যাসটি প্রকাশের পর কয়েক দশক ধরে এটি মঞ্চ এবং চলচ্চিত্রে অনেকবার রূপান্তর করা হয়েছে। ১৯০১ সালে নামিকি হেইসুই প্রথম মঞ্চ নাটকে এটি রূপান্তর করেন। ১৯০৯ থেকে ১৯৩২ সালের মধ্যে এই উপন্যাসের ওপর ভিত্তি করে পনেরোটিরও বেশি সিনেমা তৈরি করা হয়েছিল।

জাপানের বাইরে ১৯০৪ থেকে ১৯০৮ সালের মধ্যে উপন্যাসটি পনেরোটি ভাষায় অনূদিত হয়। আন্দো ইয়োশিরো দাবি করেন যে, এই অনুবাদগুলোই *দ্য কুকু*-কে "পাশ্চাত্যের কাছে উপস্থাপিত প্রথম জাপানি উপন্যাস" হিসেবে প্রতিষ্ঠিত করেছে। ইসাবেল লাভেল এই জনপ্রিয়তার কারণ হিসেবে রুশ-জাপান যুদ্ধের (১৯০৪-১৯০৫) ফলে জাপানি জীবন ও সংস্কৃতির প্রতি পশ্চিমাদের আগ্রহ বৃদ্ধিকে দায়ী করেছেন। ১৯০৪ সালে প্রথম ইংরেজি অনুবাদ প্রকাশিত হয় *নামি-কো: একটি বাস্তবসম্মত উপন্যাস* নামে। ১৯১৮ সালে আইজ্যাক গোল্ডবার্গ একটি নতুন ইংরেজি অনুবাদ প্রকাশ করেন যার নাম ছিল *নামি-সানের হৃদয়*। তবে ১৯২০-এর দশকের পর এই অনুবাদগুলো আর পুনঃপ্রকাশিত হয়নি।

মূল জাপানি ভাষায় গল্পটি তিনটি খণ্ডে বিভক্ত, যার প্রতিটি খণ্ডে অনেক ছোট ছোট এবং শিরোনামহীন অধ্যায় রয়েছে। অন্যান্য ভাষার অনুবাদে এই অধ্যায়গুলোকে একত্রিত করে নতুন শিরোনাম দেওয়া হয়েছে।

২০০৫ সালে মাকো তাকামি এই উপন্যাসটিকে দুই খণ্ডের একটি ডিজিটাল জোসেই মাঙ্গায় রূপান্তর করেন, যা পরবর্তীতে ইংরেজিতেও অনূদিত হয়।

### নামিকোর শেষ কথা অনুবাদ
মৃত্যুর আগে নামিকোর শেষ কথাগুলো ছিল । সমসাময়িক পণ্ডিতরা এই পঙ্‌ক্তিগুলোকে অনুবাদ করেছেন এভাবে  "ওহ আমার হৃদয়! কী যন্ত্রণা! আর কখনো, আর কখনো আমি নারী হয়ে জন্মাব না! আঃ!" অথবা  "এটি আমার সহ্যক্ষমতার বাইরে। আমি আর কখনো, কখনোই নারী হিসেবে জন্ম নিতে চাই না।" 

বিংশ শতাব্দীর ফরাসি ও ইংরেজি অনুবাদগুলোতে নামিকোর শেষ কথাগুলো বিশ্বস্তভাবে অনূদিত হয়নি, সম্ভবত অনুবাদকরা মনে করেছিলেন যে তাদের পাঠকরা পুনর্জন্মের বিষয়টি বুঝতে পারবেন না। ১৯০৪ সালের ইংরেজি অনুবাদে নামিকোর কথাগুলো কেবল "ওহ, আমার হৃদয়! কী যন্ত্রণা!" হিসেবে অনূদিত হয়েছিল। এই সব অনুবাদেই নামিকোর 'নারী হয়ে না জন্মানোর' আকুতিটি বাদ দেওয়া হয়েছে, যা জাপানি সমাজে নারীর অবস্থানের তীব্র নিন্দা হিসেবে বিবেচিত হতো।

## তথ্যসূত্র

## বহিঃসংযোগ
* ''নামি-কো: আ রিয়েলিস্টিক নভেল'' (১৯০৪ অনুবাদ) ইন্টারনেট আর্কাইভে
* ''দ্য হার্ট অফ নামি-সান'' (১৯১৮ অনুবাদ) ইন্টারনেট আর্কাইভে
*  
* 'দ্য কুকু' আওজোরা বুনকোতে (জাপানি ভাষায়)

বিষয়শ্রেণী:১৮৯৮-এর উপন্যাস
বিষয়শ্রেণী:১৮৯৯-এর উপন্যাস
বিষয়শ্রেণী:১৯শ শতাব্দীর জাপানি উপন্যাস
বিষয়শ্রেণী:চলচ্চিত্রে রূপান্তরিত জাপানি উপন্যাস
বিষয়শ্রেণী:নাটকে রূপান্তরিত জাপানি উপন্যাস
বিষয়শ্রেণী:জাপানি ধারাবাহিক উপন্যাস
বিষয়শ্রেণী:কমিকে রূপান্তরিত জাপানি উপন্যাস
বিষয়শ্রেণী:ছদ্মনামে প্রকাশিত সাহিত্যকর্ম